Borec, Tomáš, minister spravodlivosti SR (2013-03-15):
Ďakujem pekne, pani predsedajúca. Vážené pani poslankyne, vážení páni poslanci, v prvom rade chcem veľmi pekne poďakovať za doterajší priebeh diskusie, lebo tá téma je naozaj kontroverzná, a myslím si, že všetci tí, ktorí prispeli do diskusie a dostatočne jasne vyjadrili svoje pozície a názory, a myslím si, že z nich jasne vyplynulo, že tá téma je naozaj zložitá. Nie je to jednoduchá téma, keď hovoríme o drogách, samozrejme, a hovoríme o drogovej trestnej činnosti. Hneď na začiatku by som chcel povedať jednu vec, že absolútne odmietam celým svojím vnútrom a takisto aj silou svojej pozície, že v žiadnom prípade nemám ani pomyslením záujem na tom, aby boli drogoví díleri akokoľvek oslobodení, resp. stíhaní na slobode, resp. odsúdení na trest odňatia slobody podmienečne. To je prvá vec. Druhá vec, čo chcem povedať, je, že skutočne je problémom, a viackrát to tu zaznelo, technicky oddeliť spotrebiteľa čistého drogy od dílera. Faktom je, že existuje právna úprava, ktorá bola nastavená v roku 2005 s účinnosťou od 1. 1. 2006, Trestný zákon č. 300/2005, ktorý hovorí v paragrafe, jednak v § 171 o tých, ktorí sú spotrebitelia, a trestná hranica je tam do 3 rokov, čiže je tam možné aj uložiť trest odňatia slobody podmienečne. A potom sú tu tí, ktorí sú díleri, a tí sú uvedení v § 172 v jednotlivých odsekoch podľa závažnosti ich činu. To rozdelenie medzi týmito dvomi skupinami je vytvorené hranicou desiatich dávok spotreby drogy. Ale iste uznáte, že život je pestrejší ako čisté, suché vyjadrenie zákona, a je fakt, že tí, ktorí drogu kupujú, nevedia, koľko dávok si kúpia pre vlastnú spotrebu. A potom nastáva presne tá situácia, ktorá v realite nastáva, že ak si kúpi obvyklú dávku drogy pre svoju potrebu, ktorá je koncentrovanejšia, ako je obvykle zvyknutý, tak od dílera, ktorý, samozrejme, je ináč posudzovaný a zadrží ho polícia, pri preskúmaní dávky, ktorú má u seba, príde k tomu, že má 11, 12 obvyklých teda tých dávok, tak tento človek, hoci je spotrebiteľ, tak sa dostáva do kategórie dílera. A to je ten problém, ktorý my chceme vyriešiť. Vyriešiť ho tým spôsobom, ako už tu bolo spomínané, čiže nechcem to opakovať, čiže v dôvodovej správe je jasne uvedené, že chceme práve riešiť tých, ktorí majú mierne nad u seba, ako je tých 10, 10 dávok, áno. Príklad, ktorý spomenul, a ja chcem poďakovať pánovi poslancovi Lipšicovi, že prišiel naspäť a dúfam, že dieťa je v poriadku, teda aspoň v rámci možností. Ale príklad, ktorý uviedol, myslím si, že nie je ten príklad, ktorý sa týka tejto zmeny. Pretože my meníme § 172 ods. 1, ktorý hovorí, že ten, kto jednoducho je dílerom, áno, aby som to necitoval a zbytočne vás nezaťažoval, tak tento bude potrestaný od 4 do 10 rokov. Áno? Pán Cinkota bol odsúdený za recidívu podľa druhého odseku, čiže ani náhodou sa nemohol dostať do kategórie odseku 1, čiže ani náhodou, aj keby v prípade táto novela platila, tak by nemohol spadnúť do tejto kategórie. A myslím si, že u pána Cinkotu to bolo úplne jasné, že akým spôsobom som sa postavil k jeho prípadu. Išlo podľa odseku 2, pán poslanec, a bolo to mimoriadne zníženie trestu na 8 rokov z 10, áno. Tam u druhého odseku za recidívu je od 10 do 15 rokov. Môžete si to overiť. Takže pán Cinkota potom bol predmetom preskúmavania v rámci ministerstva spravodlivosti ohľadom milosti, keďže bola petícia, a ja som odporučil, aby prezident petícii nevyhovel, áno. Čiže týmto vám dávam na vedomie úplne jasne, akým spôsobom sa staviam k dílerom drog. Čiže toľko k tejto téme. Samozrejme, sme v prvom čítaní, čiže je tu ešte možné sa baviť aj o pozmeňovacích návrhoch v ďalšom procese legislatívnom, ale myslím, že bolo potrebné na toto zareagovať úplne jasne. A naozaj chcem povedať, že akýkoľvek návrh, ktorý by smeroval k tomu, v tejto chvíli, pretože my pripravujeme ešte ďalšiu novelizáciu Trestného zákona, kde sa budeme podrobnejšie zaoberať touto témou, ale v tejto chvíli si myslím, že ak niekto dokáže technicky lepšie oddeliť spotrebiteľa od dílera, lebo momentálne platí fikcia naozaj tých desiatich dávok a v reáli naozaj nie je možné potom povedať, že kto je spotrebiteľ a kto je díler, podľa súčasne platného znenia. Čiže v tomto smere ja aj vás vyzývam, samozrejme, pokiaľ nájdete nejaké riešenie alebo máte na mysli nejaké riešenie, ako odstrániť túto fikciu a ísť na realitu, čo, si myslím, v tejto chvíli asi nie je možné, tak vám budem veľmi vďačný. Ďakujem pekne.